ཆོས་ལུགས་དད་མོས་ཀྱིས་མི་དང་མིའི་བར་དང་།མི་དང་སྲོག་ཆགས་བར།མི་དང་རང་བྱུང་ཁམས་སོགས་ལ་འཆམ་མཐུན་དང་ཞི་བདེ་ཡི་ཁོར་ཡུག་ཅིག་བསྐྲུན་ཡོད་པ་དང་།སྐྱེ་བ་སྔ་ཕྱི་དང་ལས་རྒྱུ་འབྲས་ཀྱི་དྲང་བདེན་གྱི་དགོངས་པ་ལ་ང་ཚོས་བརྩི་བཀུར་དང་གུས་བཀུར་ཡི་རངས་བྱ་འོས་མོད།འོན་ཀྱང་ཆོས་ལུགས་ལ་དད་པའི་འདུ་ཤེས་ཚད་ལས་བརྒལ་བ་འདིས་ལྡོག་ཕྱོགས་ཀྱི་ཞན་ཆ་ཞིག་ཀྱང་ཐོན་ཡོད་ཅིང་།སྟོན་ཀར།ཨ་ཁུ་བསྟན་འཕེལ་ལ་གློ་བུར་བའི་ནད་ལྕི་མོ་ཞིག་ཕོག་སྟེ་མལ་དུ་ལྷུང་བ་འདིའི་རྐྱེན་ནི་ཕལ་ཆེར་འདྲེས་གནོད་པ་འདྲ་ཞེས་ཨ་ཁུ་བསྟན་འཕེལ་ཚང་གིས་དགོན་པའི་བན་དེ་འགའ་གདན་དྲངས་ནས་བཅའ་བ་དང་རིམ་གྲོ་མང་དུ་བསྒྲུབས་ཀྱང་།ཅང་མ་འགོར་བར་ཨ་ཁུ་བསྟན་འཕེལ་ཚེ་ལས་འདས་སོང་བས་མི་ཚང་མ་ཧང་སངས་པར་གྱུར་བ་དང་།མི་རྣམས་ཀྱི་ཆེས་མཐའ་མཇུག་གི་སྡོམ་ཚིག་ནི་འདྲེ་རྒོད་དེ་ཡ་མེད་ཅིག་རེད།ད་ལྟ་ནག་འབུར་མདོ་ན་དངོས་ནས་འདྲེ་ཡོད་པ་འདྲ་ཟེར་བ་དེ་རེད།ང་ཚོའི་རང་གི་ཉེ་འགྲམ་གྱི་ཁོར་ཡུག་ལ་ཞིབ་ལྟ་དང་རྒྱུས་ལོན་བྱས་ནའང་འདི་ལྟ་བུའི་སྣང་ཚུལ་མང་དུ་མཐོང་ཐུབ།འཆི་བདག་གི་འཇིགས་པ་མགོར་ཐོན་ན་ཡང་ད་དུང་སྨན་ཁང་དུ་མི་ཁྲིད་པར་བཅའ་བ་དང་རིམ་གྲོས་ནད་འགོར་འགྱངས་བྱེད་པ་ནི་མི་རིགས་འདིའི་མི་ཕལ་མོ་ཆེ་ལ་ལྡན་པའི་སྣང་ཚུལ་ཞིག་ཏུ་གྱུར་ཡོད།ཡུལ་ལྷ་གཞི་བདག་དག་གི་གནོད་པ་ལ་འཇིགས་ཏེ་ང་ཚོས་ད་དུང་རང་བྱུང་ཁམས་ཀྱི་གཏེར་ཁ་ཅི་ཡང་སྔོག་འདོན་བྱས་མ་མྱོང་ལ།ལྷ་བ་མོ་བ་རྩིས་པ་གསུམ་ལ་སྐྱབས་སུ་བཅོལ་ནས་བཅའ་བ་དང་རིམ་གྲོ་བསྒྲུབས་ཀྱང་མ་ནུས་པར་ཚེ་ལས་འདས་པར་ཡང་ད་དུང་འཆི་རན་ལ་ཐོན་སོང་སྙམ་པ་དང་།ལས་དབང་ཡིན་པར་འདོད་པ་ལས་སྨན་ཁང་དུ་མ་ཁྲིད་པ་ལ་འགྱོད་པ་སྐྱེ་བཞིན་མེད།འདིས་དོགས་སློང་དང་བསམ་གཞིགས་ཀྱི་འདུ་ཤེས་མེད་པ་ཤེས་ཐུབ།སྤྱིར་མི་དང་དུད་འགྲོ་གང་ཡིན་ཡང་དེའི་འཆི་རྐྱེན་ལ་རྒས་པའི་འཆི་བ་དང་།ན་བའི་འཆི་བ།ཡང་ན་ཆག་སྒོ་སོགས་ཀྱིས་འཆི་བ་ཡིན་མོད།འོན་ཀྱང་རྩོམ་པ་པོས་ཐོག་མར་ཨ་ཁུ་བསྟན་འཕེལ་གྱི་ཤི་རྐྱེན་ཞེས་ཁ་བྱང་ལ་ཡང་འདི་ལྟར་འཇོག་དགོས་དོན་ནི་ཀློག་པ་པོ་རྣམས་ལ་ཨ་ཁུ་བསྟན་འཕེལ་གྱི་ཤི་རྐྱེན་ནི་རང་ག་བ་ཞིག་མིན་པ་ཤེས་སུ་འཇུག་ཆེད་ཡིན།།